ଚା' କପ୍ରୁ ସବୁଜ ଅଙ୍କୁରଃ ୟୁଥ କ୍ଲବ 'ସବୁଜ ବାହିନୀ'\nବ୍ରହ୍ମପୁର ସହରର ରାମଲିଙ୍ଗମ୍ ପୋଖରୀ ପାଖ ଚା' ଦୋକାନ। ଯେଉଁଠି ପ୍ରତି ରବିବାର ଜମା ହୁଅନ୍ତି କେତେଜଣ ଯୁବକ। ହାତରେ ଚା' କପ୍ ସାଙ୍ଗକୁ ବିଭିନ୍ନ ପ୍ରସଙ୍ଗକୁ ନେଇ ବେଶ୍ ଜମେ ସେମାନଙ୍କ ଖଟି। ଏମିତି ଥରେ କଥା ପଡିଲା ଚା'କୁ ନେଇ।\nଚା' କପ୍ରୁ ସବୁଜ ଅଙ୍କୁରଃ ୟୁଥ କ୍ଲବ 'ସବୁଜ ବାହିନୀ'\t August 19th, 13:09 PM August 19th, 13:09 PM\nବ୍ରହ୍ମପୁର ସହରର ରାମଲିଙ୍ଗମ୍ ପୋଖରୀ ପାଖ ଚା' ଦୋକାନ। ଯେଉଁଠି ପ୍ରତି ରବିବାର ଜମା ହୁଅନ୍ତି କେତେଜଣ ଯୁବକ। ହାତରେ ଚା' କପ୍ ସାଙ୍ଗକୁ ବିଭିନ୍ନ ପ୍ରସଙ୍ଗକୁ ନେଇ ବେଶ୍ ଜମେ ସେମାନଙ୍କ ଖଟି। ଏମିତି ଥରେ କଥା ପଡିଲା ଚା'କୁ ନେଇ। ଜଣେ କହିଲେ ଚା'ର ରଙ୍ଗ ମାଟିଆ ସତ ହେଲେ ସ୍ବାଦ ଏବଂ ବାସ୍ନା କେତେ ବଢିଆ, ଯାହାକି ସୃଷ୍ଟି ହେଉଛି ସବୁଜ ଚା' ପତ୍ରରୁ । ସତ୍ତା ହରାଇଥିଲେ ସୁଦ୍ଧା ସବୁଜ ଚା' ପତ୍ର ଏହି ଯୁବକମାନଙ୍କ ଭିତରେ ଭରିଦେଇଥିଲା ସବୁଜ ସମାଜ ସୃଷ୍ଟି କରିବାର ପ୍ରତିବଦ୍ଧତା । ଆଉ ସେବେଠୁ ଜନ୍ମନେଲା 'ସବୁଜ ବାହିନୀ' । ଦିନେ ଚା' ଖଟିରୁ ଜନ୍ମ ନେଇଥିବା ଏହି ସଂଗଠନ ଆଜି ବୃକ୍ଷରୋପଣ, ପରିବେଶ ସୁରକ୍ଷା, ରକ୍ତଦାନ, ଗୃହପାଳିତ ପଶୁଙ୍କ ଚିକିତ୍ସା ଭଳି ମହତ କାର୍ଯ୍ୟ ପାଇଁ ସୁଦୂର ପ୍ରସାରି ପରିଚୟ ହାସଲ କରିପାରିଛି । ଏହାର ସଭାପତି ଶିବରାମ ପାଣିଗ୍ରାହୀ କୁହନ୍ତି, ବର୍ତ୍ତମାନ ଆମ ବାହିନୀରେ ଥିବା ୨୮ ଜଣ ସକ୍ରିୟ ସଦସ୍ୟଙ୍କ ମଧ୍ୟରେ କଲେଜ ପଢ଼ୁଆ ଛାତ୍ରଙ୍କ ସମେତ ବ୍ୟବସାୟୀ ଏବଂ ଅନ୍ୟାନ୍ୟ କାର୍ଯ୍ୟରତ ବ୍ୟକ୍ତିମାନେ ମଧ୍ୟ ରହିଛନ୍ତି । ତେବେ ସର୍ବପ୍ରଥମେ ମୁଁ ଏବଂ ମୋର ସାଙ୍ଗ ରବିନ କୁମାର ସାହୁ, ସନିଆ ଗୌଡ଼, ଶିବରାମ ବେହେରା, ପ୍ରଶାନ୍ତ ଭୂୟାଁ, ଏ. ପ୍ରକାଶ କୁମାର ଏବଂ ଏମ୍. ଦିଲୀପ କୁମାର ପ୍ରମୁଖ ବୃକ୍ଷ ରୋପଣ, ପରିବେଶ ସୁରକ୍ଷା ଏବଂ ରକ୍ତଦାନ ଆଦି ସମାଜଧର୍ମୀ କାର୍ଯ୍ୟ କରିବା ଲକ୍ଷ୍ୟ ନେଇ ୨୦୧୬ ଅକ୍ଟୋବର ୨ ତାରିଖ ବା ଗାନ୍ଧୀ ଜୟନ୍ତୀରେ ସବୁଜ ବାହିନୀ ଗଠନ କରିଥିଲୁ। ସେବେଠୁ ସହର ସାରା ବୁଲିବୁଲି ବୃକ୍ଷ ରୋପଣ କଲୁ। ବ୍ରହ୍ମପୁର ଉନ୍ନୟନ କର୍ତ୍ତୃପକ୍ଷ(ବିଡିଏ) ଏବଂ ଅନ୍ୟାନ୍ୟ ସଂଗଠନଗୁଡ଼ିକ ମଧ୍ୟ ଏଥିରେ ସହଯୋଗ କଲେ । ଧୀରେ ଧୀରେ ସଦସ୍ୟ ସଂଖ୍ୟା ମଧ୍ୟ ବଢିବାକୁ ଲାଗିଲା। ପରେ ଘରକୁ ଘର ବୁଲି ଚାରା ବଣ୍ଟନ କଲୁ।' ଏହି କ୍ଲବ୍ ଦ୍ୱାରା ସ୍ଥାନୀୟ ଅଞ୍ଚଳରେ କାହାର ଜନ୍ମଦିନ, ବିବାହ ଉତ୍ସବ ଭଳି ମାଙ୍ଗଳିକ କାର୍ଯ୍ୟଥିଲେ ସେଥିରେ ବୃକ୍ଷ ରୋପଣ ଭଳି ମହତ୍ କାର୍ଯ୍ୟକ୍ରମ ଆୟୋଜନ କରାଯାଉଛି। ତେବେ ନାଁ ସବୁଜ ବାହିନୀ ହୋଇଥିଲେ ବି କେବଳ ବୃକ୍ଷ ରୋପଣରେ ସୀମିତ ନ ରହି କ୍ଲବ୍ ପକ୍ଷରୁ ପରିବେଶ ସୁରକ୍ଷା, ପଲିଥିନ୍ ବ୍ୟବହାର ନ କରିବା ଏବଂ ଅନ୍ୟାନ୍ୟ ବିଷୟରେ ଲୋକଙ୍କୁ ସଚେତନ କରାଯାଉଛି। ସମ୍ପାଦକ ଏମ୍. ଦିଲୀପ କୁମାରଙ୍କ କହିବାନୁଯାୟୀ, ଗ୍ରୀଷ୍ମ ଆରମ୍ଭରୁ ଯେପରି ରକ୍ତ ଭଣ୍ଡାରରେ ରକ୍ତର ଅଭାବ ନ ଦେଖାଦେଇଥାଏ ସେଥିପାଇଁ ପ୍ରତ୍ୟେକ ବର୍ଷ ମାର୍ଚ୍ଚ ଶେଷକୁ ରକ୍ତଦାନ ଶିବିର ଆୟୋଜନ କରାଯାଉଛି । ଏହାସହ ରକ୍ତଦାନ ସମ୍ପର୍କରେ ବ୍ୟାପକ ସଚେତନତା କାର୍ଯ୍ୟକ୍ରମ କରାଯାଇ ଯୁବପିଢିଙ୍କୁ ରକ୍ତଦାନ ପାଇଁ ଉତ୍ସାହିତ କରାଯାଉଛି। ଅନ୍ୟପଟେ ଗୃହପାଳିତ ପଶଙ୍କୁ ଚିକିତ୍ସା ସହାୟତା ପ୍ରଦାନ କରାଯାଉଛି।
